FI Euroopan unionin virallinen lehti CE 84/539

(2004/C 84 E/0616)

KIRJALLINEN KYSYMYS E-0129/04

esittäjä(t): Lord Inglewood (PPE-DE) komissiolle

(26. tammikuuta 2004)

Aihe: Vieraat tulokaslajit

Göteborgissa annetun sitoumuksen mukaan komissiolla on velvollisuus vahvistaa vieraita tulokaslajeja koskevat toimintalinjat. Kuudennessa ympäristöä koskevassa yhteisön toimintaohjelmassa vieraita tulokas-lajeja koskevia toimia pidetään ensisijaisina. Milloin komissio laatii mainitut toimintalinjat?

Miten komissio aikoo toimia esimerkiksi harmaaoravan suhteen? Maailman luonnonsuojeluliitto on määritellyt kyseisen lajin yhdeksi 100 pahimmasta vieraasta tulokaslajista, ja se on levinnyt laajalle paitsi Englannissa, Walesissa, Skotlannissa ja Irlannissa, myös Italiassa, jossa pääyhdyskunta on leviämässä Alppien esivuoristoon.

Margot Wallströmin komission puolesta antama vastaus

(12. maaliskuuta 2004)

Komissio tiedostaa merkittävän uhan, jonka vieraat tulokaslajit aiheuttavat luonnon monimuotoisuudelle, ja pitää tähän uhkaan puuttumista yhtenä tärkeimmistä toimista noudatettaessa Göteborgissa tehtyä sitoumusta pysäyttää biodiversiteetin köyhtyminen vuoteen 2010 mennessä. Komissio on pannut huolestuneena merkille biodiversiteetin jatkuvan köyhtymisen ja katsoo, että toimintaa on tehostettava huomattavasti, jos vuoden 2010 tavoite aiotaan saavuttaa. Komissio on nyt aloittanut laajan kuulemis-prosessin, jonka puitteissa arvioidaan biodiversiteettiä koskevan yhteisön strategian ja toimintasuunnitelmien täytäntöönpanon edistymistä ja pyritään yhtäältä määrittämään ensisijaiset toimet ja toisaalta tehostamaan ponnisteluja kohti vuoden 2010 tavoitetta. Tähän prosessiin kuuluu myös biodiversiteettiä ja EU:ta käsittelevä konferenssi, jonka puheenjohtajavaltio Irlanti järjestää Malahidessä Irlannissa 25.-27. toukokuuta 2004. Konferenssissa on tarkoitus hahmotella vuoden 2010 tavoitteen toteuttamista koskeva suunnitelma, jossa määritellään ensisijaiset toimet, kohteet, indikaattorit ja tärkeimmät toimijat sekä tarvittavat voimavarat. Odotettavissa on, että vieraat tulokaslajit vahvistetaan vuoden 2010 tavoitteen toteuttamista koskevassa suunnitelmassa ensisijaiseksi toiminnan alaksi, riippuen kuitenkin arvioinnin tuloksista. Komissio myöntää, että vieraita tulokaslajeja koskeva ongelma on monitahoinen. Se liittyy moniin talouden aloihin ja edellyttää kokonaisvaltaista poliittista toimintaa. Nykyiset voimavarat eivät valitettavasti kuitenkaan mahdollista tällaista toimintaa. Komissio luottaa siihen, että käynnissä olevien tehostamistoimien tuloksena osoitetaan riittävät voimavarat kaikkien vuoden 2010 tavoitteen saavuttamiseen vaadittavien keskeisten toimien toteuttamiseen, vieraita tulokaslajeja koskevat toimet mukaan luettuina. Tätä odotettaessa mainittakoon, että komissio on tietoinen Euroopan neuvostossa kehitetystä vieraita tulokaslajeja koskevasta yleiseurooppalaisesta strategiasta ja suhtautuu siihen myönteisesti. Se on hyödyllinen lähtökohta EU:n politiikan kehittämiselle.

Mitä tulee harmaaoravaan, jäsenvaltioilla on velvollisuus ylläpitää yhteisön kannalta merkittävien luontotyyppien ja lajien suotuisa suojelun taso, ja jos harmaaorava uhkaa tätä tasoa, jäsenvaltioiden on ryhdyttävä tarvittaviin toimiin. On syytä panna myös merkille, että LIFE Luonto -ohjelman puitteissa valmistellaan parhaillaan tutkimusta vieraita tulokaslajeja koskevista LIFE Luonto -hankkeista saaduista kokemuksista.